Vittorio Bersezio/Le miserie 'd monsú Travet/pàgina 54
Sena sconda

Madama Travet e detti.

MADAMA TRAVET Com'elo ch't'ses già vnú da l'ufissi a st'ora?... Monssú Giachëtta, torna chiel sí?... I chërdo c'a abusa peui un po' trop...

GIACHËTTA No sgnora, i abuso gnente. Ier seira j'eu fait 'l mal e stamatin i son vnulo a riparé. j'eu tornà a ciamé bele adess a so marí la man d'tota Marianin për me Paolin, e a l'ha fame l'onor d'acordemla.

TRAVET (Là; a l'è 'ndaita).

MADAMA TRAVET Cosa? Travet astu sentí? Cosa dijstu?

TRAVET Mi... eco... i t'spiegreu...

GIACHËTTA A peul dí nen autr che côla a l'è la vrità... Madama, j'eu ben l'onor d'salutela (via).

TRAVET (E a m'lassa sí ant la bagna).

MADAMA TRAVET Cosa dislo chiel lí? Elo chiel c'a l'è vnú mat, o elo ti ch't'ses diventà fol d'pianta?

TRAVET Mia cara Rosa...

MADAMA TRAVET Gnune storie... Rispond ciair: elo vera lolí?

TRAVET E ben, sí a l'è vera... Ma a bsogna ch't'sapíj...

MADAMA TRAVET I veui savei gnente... I seu mach 'na cosa. E a l'è che ti t'l'as gnun riguard e gnune afession për toa fomna...

TRAVET Ma no... ma scota...

MADAMA TRAVET I scoto gnente. I t'avia dite che côl matrimoni a m'piasia nen... e chiel che 'na volta a volía gnanca sentine a parlé, falo subit për feme dispet.

TRAVET Ma le circostansse...

MADAMA TRAVET E va ben... C'a sia pura... Daje pura toa fia a un panaté... Mi già t'sas lon ch't'eu dite... I butrai mai ij pè a soa cà.

TRAVET Oh santa passienssa!...

MADAMA TRAVET Oh! a l'è bel vëde che un Giachëtta a l'ha pi d'influenssa su monssú che soa fomna.

TRAVET Ma sto matrimoni a l'è necessari...

MADAMA TRAVET Necessari, necessari... Për côle gofarie c'a j'è staje jer?... A s'buta côla fola d'Marianin an un colege...

TRAVET Brava!… E chi c'a j paga la pension?... Côst matrimoni a l'è lon c'a l'ha da salvene da la miseria.

MADAMA TRAVET Da la miseria?

TRAVET Sí. Giachëtta a m'pia për so segretari e a m'assicura da le sinq a le ses mila lire a l'an.

MADAMA TRAVET Cosa? So segretari ti! Segretari d'un panaté!... Ma a t'è franch girate la bocia, o che mi i seugno. Ti, 'n impiegato regio!...

TRAVET Ah! mia cara!... I lo son pi nen.

MADAMA TRAVET Coma! T'ses pi nen impiegato?

TRAVET No.

MADAMA TRAVET 'N'autra pi bela adess! To impiegh?

TRAVET J'eu përdulo.

MADAMA TRAVET T'l'avrijstu già pià toa giubilassion?

TRAVET No... ma a m'dispensran dal servissi.

MADAMA TRAVET A t'han mandate via!?

TRAVET Propi.

MADAMA TRAVET A l'è pa possibil!

TRAVET A l'è parei.

MADAMA TRAVET A s'manda nen via un impiegato dopo 32 ani d'servissi su doi pè coma un domestich.

TRAVET A m'daran quaicosa, ma tant poch ch'i n'avrôma nen pro da vive.

MADAMA TRAVET Ma cos'elo staje? Astu fane quaicduna ti?

TRAVET J'eu avú da dí con 'l Cap session... I son scaudame, i son lassame trasporté, e ansomma le cose a son andaite che un d'noi a bsogna c'a sauta: e t'sas che fra 'l vas d'fer e 'l tupin d'tera a l'è sempre 'l tupin c'a va an aria.

MADAMA TRAVET Oh cosa ch'i sento!... Ti t'l'as fait lon? Un om prudent coma t'veuli esse ti?... Ma s'j'eu sempre dilo ch't'ses bôn a nen!... Eco lí le bele cose c'a sa fé monssú.... Soa famia a l'avia un toch d'pan assicurà, e a bsogna c'a lo campa via për un puntilio, për cosa saine mi!

TRAVET Rosa!...

MADAMA TRAVET Almen s'peullo saveisse 'l motiv d'sta materia?

TRAVET 'L motiv?... No... A l'è mei ch't'lo sapii nen... A l'è d'roba c'a riguarda l'uffissi.

MADAMA TRAVET Quaich gofaria, i na son sicura... Për fortuna i spero c'a j sarà ancora quaich manera d'arangela.

TRAVET Ah no! A j na j'è pi gnune.

MADAMA TRAVET Oh! sí sí... Brigida, Brigida.

TRAVET Cosa veustu fé?

MADAMA TRAVET I lo seu mi.

TRAVET E mi j'eu da savei gnente?

MADAMA TRAVET Ti, c'a t'basta ch'i treuva rimedi a le gofade ch't'fas... Brigida.

Leteratura piemontèisa
Vittorio Bersezio
Le miserie 'd monsú Travet